Ing. **Lucia Krč-Turbová** (\* 1. jún 1989, Trenčín) je slovenská basketbalistka, hrávajúca na pozícii pivotky, a basketbalová trénerka. Je bývalou reprezentantkou Slovenska, pôsobila vo viacerých tímoch slovenskej a českej ligy, je najlepšou hráčkou v dejinách tímu Piešťanské Čajky, za ktorý v Basketbalovej extralige žien nazbierala v rokoch 2012 – 2019 1282 bodov. Od roku 2020 je hlavnou trénerkou klubu Piešťanské Čajky.

Životopis
---------

### Hráčske začiatky a legionárske pôsobenie

Lucia Krč-Turbová pochádza zo športovej rodiny. Jej otec bol desaťnásobný majster Československa v stolnom tenise a mama bola súčasťou širšieho kádra reprezentácie Československa v basketbale. S basketbalom začala ako prváčka na základnej škole v Starej Turej. Krč-Turbová je odchovankyňou klubu MBK Stará Turá. V slovenskej extralige pôsobila od sezóny 2004/2005. Najprv hrala za tím BO Spartak Myjava tri sezóny, od sezóny 2007/08 pôsobila štyri sezóny v tíme BK Inpek UKF Nitra, s ktorým získala v sezóne 2010/11 bronzové medaily v extralige žien aj v Slovenskom pohári. Následne odišla na jednu sezónu do Česka, kde pôsobila v tíme BK Lokomotiva Karlovy Vary. V Nitre tiež v rokoch 2009-2014 vyštudovala na Fakulte agrobiológie a potravinových zdrojov Slovenskej poľnohospodárskej univerzity inžiniersky odbor výživa ľudí.

### Piešťanské Čajky (od 2012)

Po zlúčení seniorských ženských tímov Starej Turej a Piešťan začala od roku 2012 pôsobiť v spoločnom tíme Piešťanské Čajky, kde sa vypracovala na líderku a kapitánku a pôsobila tu až do konca aktívnej kariéry. Krč-Turbová sa v troch sezónach po sebe zaradila medzi 10 najlepších hráčok extraligy v počte bodov, kedy postupne nazbierala za Čajky v sezónach 2012/13 a 2013/14 po 397 bodov a v sezóne 2014/15 331 bodov. Hráčsku kariéru bola nútená ukončiť po prvý raz v roku 2018, kedy prakticky dve posledné sezóny nehrávala kvôli problémom s achilovkou. S Čajkami získala päť strieborných a dve bronzové medaily v slovenskej extralige.

V júni 2018 sa stala asistentkou trénera Piešťanských Čajok Richarda Kucsu. Napriek ukončeniu kariéry a pôsobeniu v trénerskom stave sa ešte v roku 2019 vrátila ku hráčskej kariére a odohrala za Čajky pri zraneniach iných kľúčových hráčok viacero zápasov v sezóne 2018/19 aj 2019/20. V máji 2020 sa Krč-Turbová stala hlavnou trénerkou Čajok, klub sa s ňou dohodol na ročnej spolupráci s následnou možnou opciou.

Referencie
----------

1. 1 2   *Krč-Turbová Lucia - basket.sk* [online]. basket.zoznam.sk, [cit. 2020-10-03]. Dostupné online.
2. 1 2 3   *Basketbal: Novou trénerkou Piešťanských Čajok je Lucia Krč-Turbová* [online]. zpiestan.sk, [cit. 2020-10-03]. Dostupné online.
3. ↑   *Súťaže - Ženská basketbalová extraliga SR* [online]. exz.sk, [cit. 2020-10-03]. Dostupné online.
4. ↑   *TIM Realizacny tim - Piešťanské čajky* [online]. piestanskecajky.sk, [cit. 2020-10-03]. Dostupné online.
5. 1 2 3 4  ŠIMOVEC, Martin. Staroturanka Lucia Krč-Turbová je hviezdou basketbalovej extraligy. *sme.sk* (Bratislava: Petit Press), 2013-02-20. Dostupné online [cit. 2020-10-03]. ISSN 1335-4418.
6. ↑   *Good Angels Košice* [online]. goodangelskosice.eu, [cit. 2020-12-03]. Dostupné online.
7. ↑   *Ľudia na SPU* [online]. is.uniag.sk, [cit. 2020-10-03]. Dostupné online.
8. 1 2   V Piešťanoch bude trénerovi Kucsovi asistovať bývalá kapitánka Lucia Krč-Turbová. *Aktuality.sk* (Bratislava: Ringier Axel Springer Slovakia), 2018-06-04. Dostupné online [cit. 2020-10-03].